Diari Oficial de la Generalitat Valenciana


Sumari del DOGV 7838, del 27-07-2016 (2016/6018)

RESOLUCIÓ de 22 de juliol de 2016, del director general de Política Educativa de la Conselleria d'Educació, Investigació Cultura i Esport, per la qual es convoquen subvencions i assignacions econòmiques per a projectes d'investigació i innovació educativa en centres docents sostinguts amb fons públics de la Comunitat Valenciana, ja realitzats durant el curs acadèmic 2015-2016 o per a desenvolupar durant el curs acadèmic 2016-2017.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7838

Data del DOGV
:   27-07-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/6018


Data del document
:   22-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 22 de juliol de 2016, del director general de Política Educativa de la Conselleria d'Educació, Investigació Cultura i Esport, per la qual es convoquen subvencions i assignacions econòmiques per a projectes d'investigació i innovació educativa en centres docents sostinguts amb fons públics de la Comunitat Valenciana, ja realitzats durant el curs acadèmic 2015-2016 o per a desenvolupar durant el curs acadèmic 2016-2017. [2016/6018]  
Mitjançant l'Ordre 31/2016, de 4 de juliol de la Conselleria d'Educació, Investigació, Cultura i Esport, s'aproven les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris de la Comunitat Valenciana (DOCV 7823, 07.07.2016)  
  
D'acord amb aquestes bases, l'Administració educativa valenciana té com a objectiu donar suport als equips docents en l'elaboració de projectes d'investigació i innovació, estimular l'elaboració de materials didàctics adequats a la realitat socioeducativa dels centres i incentivar el desenvolupament d'experiències educatives que, pel seu caràcter exemplar, puguen ser un suport per a altres centres i un estímul en la millora contínua de la pràctica educativa.  
En virtut del que s'ha exposat, de conformitat amb l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i de la delegació de la facultat per a convocar continguda a la disposició final primera de l'Ordre 31/2016, de 4 de juliol (DOCV 7823, 07.07.2016) resolc,  
  
Primer. Objecte  
Convocar un concurs públic en règim de concurrència competitiva per a la concessió de subvencions i assignacions econòmiques per a projectes d'investigació i innovació educativa, ja realitzats durant el curs acadèmic 2015-2016, o per desenvolupar durant el curs acadèmic 2016-2017, en centres educatius no universitaris sostinguts amb fons públics de la Comunitat Valenciana, i aprovar els annexos II, III, IV, V, VI, VII i VIII.  
  
Segon. Finançament  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que genere la seua realització en els termes que disposa l'ordre de bases 31/2016 i aquesta convocatòria.  
2. El finançament d'aquestes quantitats assignades als centres públics, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2016, per un import global màxim d'1.000.000 ?.  
3. El finançament d'aquestes quantitats, destinades a centres docents privats concertats amb caràcter de subvenció, s'abonarà a càrrec del capítol IV, de la línea de subvenció S6968000 del programa pressupostari 421.50, del pressupost de la Generalitat de l'any 2016, per un import global màxim de 90.000 ?.  
  
Tercer. Objectius  
a) Promoure propostes innovadores i d'investigació educativa que, a partir de la pràctica docent i de les sinergies de la comunitat educativa, contribuïsquen a resoldre els reptes educatius i esdevinguen noves formes de fer, ser i estar a l'escola.  
b) Crear les condicions per a promoure transformacions curriculars i d'organització creatives i flexibles.  
  
Quart. Destinataris  
1. Els centres docents no universitaris de la Comunitat Valenciana que complisquen els requisits següents:  
a) Ser un centre educatiu, de titularitat pública o privada, sostingut amb fons públics.  
b) Estar inscrit en el registre de centres educatius de la Comunitat Valenciana.  
c) Ser un centre educatiu que impartisca ensenyaments no universitaris.  
d) No trobar-se en les prohibicions per a obtenir la condició de beneficiari assenyalades en l'article 13, apartats 2 i 3 de la Llei 38/2003, de 17 de novembre, general de subvencions.  
2. Quan la sol·licitud siga presentada per una agrupació de centres caldrà que es faça constar expressament a la sol·licitud els compromisos d'execució assumits per cada centre de l'agrupació, així com el percentatge de l'import de l'assignació econòmica o subvenció a aplicar per cadascú.  
3.Les dues propostes no són incompatibles i cada centre educatiu podrà participar d'acord amb el que preveu l'apartat cinqué d'aquesta resolució.  
  
Cinqué. Modalitats de participació  
1. De conformitat amb la base segona de l'Ordre 31/2016 es preveuen dos modalitats de participació:  
A. Participació individual. El centre participa en un projecte en solitari.  
B. Participació agrupada. El centre participa en un projecte col·lectiu, integrat per un mínim de 2 i un màxim de 5 centres.  
En la sol·licitud caldrà que es faça constar expressament els compromisos d'execució assumits per cada centre de l'agrupació, així com el percentatge de l'import de l'assignació econòmica o subvenció a aplicar per cadascú. També haurà d'indicar-se la persona que actuarà com a representant de l'agrupació.  
2. Els centres amb més de 600 alumnes matriculats al curs acadèmic 2015-2016 podran presentar més d'un projecte, això és, dos projectes individuals, un projecte individual i un projecte col·laboratiu de modalitat agrupada o dos projectes de modalitat agrupada. Els centres amb 600 alumnes o menys alumnes matriculats al curs acadèmic 2015-2016, només podran presentar un projecte, en modalitat individual o agrupada.  
  
3. En cas que un centre amb 600 alumnes o menys alumnes matriculats al curs acadèmic 2015-2016 presente més d'un projecte, únicament es tindrà en compte l'última sol·licitud presentada per ordre cronològic. Si la sol·licitud exclosa és de modalitat agrupada, quedaran exclosos tots els centres associats al projecte.  
  
Sisé. Característiques dels projectes  
1. Els projectes presentats hauran d'incloure, necessàriament, les característiques següents per tal de ser avaluats:  
1. Oportunitat.  
- Sorgeix com a resposta a una necessitat de canvi o millora detectada i reflexiona la manera de posar en marxa el procés de canvi o millora.  
2. Innovació  
- Compta amb un marc teòric que avala i dóna suport a la millora, o permet reformular un projecte ja existent al centre.  
- La pràctica innovadora que es presenta és concebuda com a nova o original per abordar i aconseguir els objectius de canvi o millora plantejats, o reformula un projecte encetat anteriorment. Qualsevol de les dues possibilitats incorporarà una estratègia i un cronograma ben definit.  
- Aplica metodologies actives que situen l'alumnat en el centre del procés.  
3. Sostenibilitat  
- El projecte és viable econòmicament i tècnica. Les millores que pretén introduir perduraran en el temps.  
4. Transferència  
- Les pràctiques innovadores poden ser aplicades en contextos educatius semblants.  
- Ofereixen materials i claus que propicien l'intercanvi amb altres centres.  
5. Participació  
- Els projectes d'investigació i innovació permeten i fomenten la participació i el treball cooperatiu, i detallen les accions dels diferents agents implicats (professorat, alumnat, famílies, resta de la comunitat educativa i entorn sociocultural).  
6. Inclusió  
- Els projectes incorporen accions dirigides a la igualtat d'oportunitats, la integració i la inclusió educativa i social, a través de pràctiques educatives contextualitzades a les característiques del centre, de l'entorn i de l'alumnat.  
7. Plurilingüisme  
- El projecte posa en valor la competència comunicativa de l'alumnat i la millora, tant en les llengües cooficials, com en les llengües estrangeres implantades en el sistema educatiu valencià.  
- Promou la normalització del valencià en l'àmbit educatiu, administratiu i social.  
8. Avaluació  
- El projecte incorpora un pla d'avaluació que preveu valorar el desenvolupament de les pràctiques innovadores, els resultats i l'impacte.  
  
2. Els projectes hauran de contindre els apartats, formats i especificacions següents:  
a) Apartats dels projectes   
1. Portada  
1.1. Títol del projecte  
1.2. Nom del centre o centres de l'agrupació, segon el cas.  
1.3. Nom i cognoms del coordinador/a  
2. Índex  
2.1. Justificació  
- Pertinença de la posada en marxa: dades sobre situació inicial que es vol canviar o millorar, o sobre la qual es vol investigar. En el cas dels materials s'acreditarà la seua novetat.  
- Concreció dels objectius.  
2.2. Projecte  
- Marc teòric: coherent i ajustat a la situació inicial i al projecte o materials a desenvolupar.  
- Originalitat: descripció de la pràctica nova o original amb cronograma explícit i planificació de tasques. En el cas de materials, la seua no existència prèvia o novetat de format i plantejament.  
- Concreció de la metodologia aplicada al projecte.  
- Sostenibilitat: viabilitat econòmica, tècnica i perdurabilitat.  
- Transferència: exposició de pràctiques, materials i claus educatives susceptibles de desenvolupament en altres contextos educatius.  
- Participació: accions i nivell d'implicació i participació dels diferents agents.  
- Caràcter inclusiu.  
- Plurilingüisme.  
2.3. Avaluació i impacte  
- Indicadors.  
- Instruments d'avaluació.  
- Anàlisi de resultats.  
- Impacte/propostes de millora.  
2.4. Conclusions  
b) Material audiovisual: vídeo presentació del projecte  
c) Altres especificacions  
- El projecte es presentarà en format digital (pdf o document de text) amb una extensió no superior a les 20 pàgines, arial 11, espaiat simple. Es podran incloure, a més, annexos en el mateix document.  
- El material audiovisual que continga el video tindrà una durada màxima de 3 minuts i una grandària màxima de 50MB. Haurà d'estar en format MP4 (còdec de vídeo H.264 i còdec d'àudio ACC o MP3).  
- Els materials dels projectes, si s'escau, hauran de ser enviats en suport CD i oferir una correcta visualització.  
- Els recursos digitals que no puguen ser visualitzats no podran ser avaluats per la comissió i seran, per tant, desestimats.  
  
Seté. Criteris de valoració  
1. L'avaluació dels projectes es realitzarà mitjançant els criteris de valoració establits a continuació i en cada apartat s'atorgarà, com a màxim, la puntuació que s'hi indica:  
a) Oportunitat: 4 punts  
- Presenta un diagnòstic precís sobre allò que es vol canviar o sobre allò que es vol investigar i en fa una justificació.  
- Remarca l'oportunitat del moment per al canvi o investigació proposats, donades una sèrie de circumstàncies que afavoreixen la posada en marxa del projecte.  
b) Innovació: 8 punts  
- Presenta un marc teòric coherent amb el projecte.  
- Suposa una novetat o una reformulació de les accions dutes a terme al centre.  
- Incorpora un cronograma ben definit que reflecteix una estratègia clara.  
- Aplica metodologies actives que augmenten l'autonomia de l'alumne en els seus aprenentatges en situacions individuals o interactives.  
c) Sostenibilitat: 2 punts  
- Acredita la seua viabilitat i autonomia.  
- Acredita la seua sostenibilitat al llarg del temps.  
d) Transferència: 3 punts  
- Presenta pràctiques innovadores que poden ser aplicades en contextos educatius semblants.  
- Ofereix materials i claus educatives que propicien la transferència de pràctiques innovadores.  
e) Participació: 5 punts  
- Fomenta la participació i el treball cooperatiu.  
- Detalla les accions i nivell d'implicació dels diferents agents (professorat, alumnat, famílies, resta de la comunitat educativa, entorn sociocultural, etc).  
f) Inclusió: 5 punts  
- Fomenta l'aprenentatge competencial de nivells simples a complexos, a través de programes i projectes que ofereixen experiència vital, amb repercussió social en el seu entorn i comunitat educativa.  
- Promou el desenvolupament d'activitats estructurades que permeten ser adaptades a nivell individual i grupal.  
g) Plurilingüisme: 2 punts  
- Dinamitza la comprensió i expressió, oral i escrita, de les llengües cooficials i de les llengües estrangeres.  
- Fomenta la normalització lingüística del valencià.  
h) Avaluació: 6 punts  
- Inclou els indicadors i els instruments d'avaluació que permeten analitzar el desenvolupament del projecte, el grau de participació dels agents implicats, les dificultats trobades, els resultats i l'extracció de conclusions.  
- Ofereix els resultats qualitatius i quantitatius que justifiquen la millora amb claredat i concreció.  
2. Vídeo presentació: 10 punts.  
- Es valoraran els contiguts en què la presentació d'imatges mostren clarament com es posen en pràctica les iniciatives i activitats, especialment aquelles en què estiguen implicats docents, alumnat i altres membres de la comunitat educativa.  
3. Compleix amb les especificacions de presentació descrites a l'apartat vuité punt 2: 5 punts  
La puntuació màxima serà de 50 punts i la mínima per obtindre subvenció o assignació econòmica serà de 25 punts.  
En la modalitat de participació agrupada, quan els projectes arriben o superen la puntuació mínima de 25 punts, s'hi aplicarà un factor multiplicador. Aquest factor dependrà del nombre de centres participants en l'agrupació tal i com s'especifica a continuació:  
- Agrupacions de dos centres: 1,6.  
- Agrupacions de tres centres: 2,4  
- Agrupacions de quatre centres: 3,2  
- Agrupacions de cinc centres: 4  
  
Vuité. Termini i llocs de presentació  
1. El termini de presentació de sol·licituds de participació serà des de l'1 de setembre fins al 12 de setembre de 2016.  
2. Les sol·licituds i la documentació complementària que disposa el resolc nové d'aquesta resolució es dirigiran a la Direcció General de Política Educativa i es presentaran preferentment a través de l'oficina tàctica de la Conselleria d'Educació, Investigació, Cultura i Esport, a la qual s'accedirà per mitjà de l'enllaç que es publicarà en la pàgina web http://www.ceice.gva.es/va/web/innovacion-educacion/convocatorias-de-proyectos-de-innovacion. Amb independència de la forma que es trie per a presentar la sol·licitud, en paper o telemàtica, el vídeo es presentarà en una plataforma moodle a través de l'enllaç que es publicarà en l'esmentada pàgina web.  
3. Els centres sol·licitants que no utilitzen l'oficina tàctica hauran d'imprimir les pàgines preceptives resultants de l'ús de mitjans telemàtics i les presentaran, una vegada complimentades amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan es presenten en una oficina de correus, es farà en la forma establida reglamentàriament i, en tot cas, en un sobre obert perquè el treballador puga posar en la sol·licitud la data i el segell de l'oficina esmentada.  
  
Nové. Sol·licituds i documentació  
1. Les sol·licituds s'adequaran als models normalitzats i s'emplenaran utilitzant els mitjans telemàtics facilitats pels servidors d'informació de la Conselleria d'Educació, Investigació, Cultura i Esport. Els impresos així com el manual del procediment d'aplicació per a emplenar la sol·licitud a través de l'oficina tàctica i per a recodificar i pujar el video a la plataforma moodle, estaran disponibles en la següent adreça d'internet:   
http://www.ceice.gva.es/va/web/innovacion-educacion/convocatorias-de-proyectos-de-innovacion.  
2. Quan es tracte d'un centre docent públic de la Conselleria d'Educació, Investigació, Cultura i Esport de titularitat de la Generalitat, la sol·licitud haurà d'estar firmada pel director o la directora. Quan es tracte d'un centre docent sostingut amb fons públics que no siga de titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del centre. En el cas de persones jurídiques, la sol·licitud l'haurà de firmar qui tinga la representació legal.  
3. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, de la Tresoreria General de la Seguretat Social i de la Conselleria d'Hisenda i Model Econòmic, que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions aprovat pel Reial Decret 887/2006, de 21 de juliol.  
No obstant això, els que sol·liciten aquestes subvencions o assignacions podran acreditar directament el compliment de les obligacions establertes per mitjà de l'aportació dels certificats corresponents.  
4. La documentació necessària per a poder participar en la convocatòria de les subvencions i assignacions és la següent:  
a) Sol·licitud, segons el model descrit en l'annex II-A participació individual o l'annex II-B participació agrupada, que s'obtindrà accedint a l'oficina tàctica o al servidor de la pàgina web de la Conselleria d'Educació, Investigació, Cultura i Esport:  
http://www.ceice.gva.es/va/web/innovacion-educacion/convocatorias-de-proyectos-de-innovacion.  
b) Acta de constitució o participació final, segons es tracte d'un projecte per a desenvolupar durant el curs 2016-2017 o ja realitzat, de l'equip d'innovació firmat per la direcció del centre on es farà constar el nom del centre, el títol del projecte, els participants amb el DNI, el nom i cognoms, el centre de destinació, el seu correu electrònic, nombre d- hores de dedicació al projecte i relació de tasques específiques realitzades. S'haurà d'indicar quina és la persona coordinadora del projecte (annex III). Si el projecte genera recursos o materials didàctics se n'haurà d'indicar qui són els autors.  
c) Vídeo presentació del projecte amb les característiques que estableix el resolc sisé lletra c).  
d) Projecte, segons els requisits indicats en el resolc sisé de la convocatòria. El projecte haurà de ser enviat en format digital a la plataforma del portal que s'habilite a l'efecte. En el cas que l'opció de presentació no siga a través de l'Oficina tàctica, tant el projecte com, si és el cas, els materials complementaris hauran d'adjuntar-se a la sol·licitud en format digital (CD). Si es tracta d'un projecte ja realitzat, l'apartat d'avaluació i impacte que exigeix el resolc sisé punt 2, tindrà un màxim de 5 fulls i, si escau, annexos.  
e) Pressupost detallat quan el projecte es desenvolupe durant el curs 2016-2017, o si es tracta d'un projecte ja realitzat, s'aportarà el compte justificatiu segons l'annex VI.  
f) Certificat del secretari del consell escolar del centre amb el vist i plau del president, que acredite que el consell escolar ha estat informat del projecte realitzat o del projecte que es desenvoluparà, segons el cas, d'acord amb el model de l'annex IV.  
d) En cas de participar en la modalitat agrupada, autorització de representació, annex VII.  
Cada document que es presente haurà d'estar degudament datat i firmat per la persona que corresponga en cada cas; si no és així, es considerarà com a no presentat.  
Únicament per als centres concertats:  
g) Declaració responsable de no trobar-se sota cap de les prohibicions de l'art. 13 de la Llei 38/2003, de 17 de novembre, General de Subvencions, de conformitat amb l'annex II-A apartat E o annex II-B apartat G, segon el cas.  
h) Respecte del compliment de les obligacions tributàries i de la Seguretat Social:  
- Quan la quantia de la subvenció o assignació econòmica sol·licitada pel centre docent no supere l'import de 3.000 ?, s'acreditarà mitjançant declaració responsable de l'interessat.  
- Quan la quantia de la subvenció o assignació econòmica sol·licitada supere l'import de 3000 ?, la presentació de la sol·licitud comportarà l'autorització del sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions, a través de certificats telemàtics. No obstant això, si el sol·licitant denega expressament aquest consentiment, haurà d'aportar-se la documentació acreditativa d'estar al corrent d'aquestes obligacions, d'acord amb allò que preveu la normativa corresponent.  
  
Desé. Termini de resolució i notificació de la convocatòria  
D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la convocatòria és de sis mesos des de la data d'efectes. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administratives i Financeres, i d'Organització de la Generalitat Valenciana.  
  
A efectes de notificacions i en compliment del que preveu l'article 59.6 i 60 de la Llei 30/1992, la resolució provisional i la definitiva de la convocatòria amb la relació dels projectes seleccionats i els imports de les subvencions o assignacions econòmiques concedides, es publicarà en la pàgina web de la Conselleria d'Educació, Investigació, Cultura i Esport. La relació definitiva també es publicarà en el Diari Oficial de la Comunitat Valenciana.  
La resolució provisional contindrà la relació de centres educatius amb projectes seleccionats, on s'indicarà la quantia econòmica proposada en concepte d'assignació o subvenció i la relació de centres educatius amb projectes no seleccionats amb indicació dels motius.  
  
Es concedirà un termini de 10 dies hàbils, comptats a partir de l'endemà de la publicació de la relació provisional en la pàgina web, per a presentar, si escau, la següent documentació:  
- Escrit de desistiment  
- Al·legacions  
- Els centres amb projectes seleccionats presentaran la cessió de drets de propietat intel·lectual i declaració responsable sobre drets imatge i so, annex V.  
- Els centres amb projectes seleccionats, quan siguen projectes ja realitzats, presentaran els materials didàctics del projecte i la fitxa abstract del projecte, annex VIII.  
Transcorregut el termini, comprovats els escrits de desistiment, estudiades i, si s'escau, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació del conseller.  
La resolució definitiva de la convocatòria contindrà la relació dels projectes seleccionats i no seleccionats, amb l'especificació dels noms dels centres educatius i les dotacions econòmiques corresponents així com els motius d'exclusió.  
  
Onzé. Condicions i terminis de la justificació dels projectes a desenvolupar durant el curs acadèmic 2016-2017  
Els beneficiaris, centres públics i centres concertats, hauran de justificar la realització del projecte. Per això, hauran d'aportar:  
1. Centres públics  
a) Atés el caràcter de sobredotació per despeses extraordinàries de funcionament, en els documents de control de l'activitat econòmica del centre docent públic, s'hauran d'especificar els ingressos i les despeses que es produïsquen per raó d'aquesta convocatòria. Els centres públics adjuntaran la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
b) Abans del 30 de juny de 2017, el/la director/a o titular del centre haurà de trametre al Servei d'Innovació i Qualitat, de la Direcció General de Política Educativa, la següent documentació:  
- Avaluació i impacte del projecte elaborat pel centre educatiu, amb un màxim de 5 fulls i, si escau, annexos.  
- Justificació de l'import de l'assignació econòmica concedida, segons annex VI.  
- Acta de participació final de l'equip d'innovació firmada per la direcció del centre on es farà constar el nom del centre, títol del projecte, nom, cognoms i DNI dels participants, centre de destinació, correu electrònic, nombre d'hores de dedicació al projecte i relació de tasques específiques realitzades. S'haurà d'indicar quina és la persona coordinadora del projecte (annex III).  
- Vídeo documental amb els aspectes més rellevants del projecte amb una duració màxima de 3 minuts i una grandària màxima de 50MB. Haurà d'estar en format MP4 (còdec de vídeo H.264 i còdec d'àudio ACC o MP3).  
- Materials didàctics generats.  
- Fitxa abstract del projecte, annex VIII.  
2. Centres concertats  
a) Els centres privats concertats percebran la subvenció atorgada, després de la rendició del compte justificatiu simplificat, segons disposen els articles 69 i 75 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions (BOE 176, 25.07.2006). Per a això, trametran, al Servei d'Innovació i Qualitat, de la Direcció General de Política Educativa, abans del 10 de novembre de 2016, el compte justificatiu simplificat segons el model de l'annex VI, que haurà d'incloure sota responsabilitat del declarant la següent documentació:  
  
- Una relació numerada de les despeses originades per al desenvolupament del projecte.  
- Factures i justificants de pagament de les despeses declarades, originals o fotocòpies compulsades que hagen sigut pagades amb anterioritat a la finalització del període de justificació.  
- Quan el projecte haja sigut finançat amb les subvencions i amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons al projecte subvencionat.  
Els documents justificatius a què fa referència aquest apartat podran presentar-se segons el que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) Abans del 30 de juny de 2017, el/la director/a o titular del centre haurà de trametre al Servei d'Innovació i Qualitat, de la Direcció General de Política Educativa, la següent documentació:  
- Avaluació i impacte de l'aplicació del projecte elaborat pel centre educatiu amb un màxim de 5 fulls i annexos. Els centres concertats justificaran l'import de la subvenció d'acord amb allò previst en l'apartat precedent.  
- Acta final de participació de l'equip d'innovació firmada per la direcció del centre on es farà constar el nom del centre, títol del projecte, nom, cognoms i DNI dels participants, centre de destinació, correu electrònic, nombre d'hores de dedicació al projecte i relació de tasques específiques realitzades. S'haurà d'indicar qui és la persona coordinadora del projecte (annex III).  
- Vídeo documental amb els aspectes més rellevants del projecte amb una duració màxima de 3 minuts i una grandària màxima de 50MB. Haurà d'estar en format MP4 (còdec de vídeo H.264 i còdec d'àudio ACC o MP3).  
- Materials didàctics generats.  
- Fitxa abstract, annex VIII.  
  
Dotzé. Certificació d'hores al professorat. Condicions i terminis  
Al professorat participant en els projectes seleccionats, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, se'ls podrà reconèixer fins a un màxim de 60 hores de formació per la participació en projectes d'innovació durant el curs acadèmic 2015-2016 i 2016-2017, pel Servei de Formació del Professorat, d'acord amb la informació certificada en l'acta de participació final segons l'annex III enviada per la direcció del centre educatiu.  
  
En el cas del professorat participant en més d'un projecte d'innovació, les hores de participació se certificaran, d'acord amb el que ha establit el paràgraf anterior, segons l'ordre d'arribada de les actes de participació final, fins a un màxim de 60 hores  
  
Tretze. Compatibilitat de les ajudes  
Les subvencions per al desenvolupament de projectes d'investigació i innovació educativa en centres educatius no universitaris de la Comunitat Valenciana són compatibles amb qualsevol altra que, per a la mateixa finalitat, siga convocada per qualsevol administració o entitat pública i privada, exceptuant-hi les convocades per la conselleria competent en matèria d'educació, sempre que la suma de les subvencions no supere la quantitat total de la despesa.  
No podran concórrer en aquesta convocatòria els projectes que hagen participat al concurs públic convocat per l'ordre 11/2015, de 28 de setembre, de la Conselleria d'Educació, Investigació, Cultura i Esport, per la qual es convoca concurs públic d'assignacions i ajudes econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016, ni al concurs públic convocat per la resolució de 3 de juliol de 2015, de la Conselleria d'Educació, Investigació, Cultura i Esport, per la qual es convoca el programa per al desenvolupament de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, Instituts d'Educació Secundària i els conservatoris elementals i professionals de Música i Dansa de titularitat de la Generalitat, per al curs acadèmic 2015-2016.  
  
Catorze. Supervisió dels projectes i assessorament  
La Inspecció d'Educació supervisarà la realització dels projectes en els centres educatius subjectes a aquesta resolució d'acord amb el Pla de Control esmentat en l'ordre de bases.  
  
Quinzé. Propietat intel·lectual  
Els autors/es dels projectes seleccionats hauran de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, d'acord amb allò que disposa la base vint-i-setena de l'ordre que aprova les bases reguladores, segons els termes establits en l'annex V, perquè la conselleria competent en materia d'educació elabore un repositori de projectes d'investigació i innovació educativa i faça la difusió dels projectes que estime oportú..  
  
La difusió dels projectes que faça la Conselleria d'Educació, Investigació, Cultura i Esport sempre es farà sota condicions d'ús d'una llicència Creative Commons BY-NC-SA (Reconeixement - No Comercial - Compartigual).  
En cas de publicació del projecte, del material audiovisual o dels recursos educatius generats, la publicació haurà d'indicar: «Aquest projecte/material audiovisual/recurs educatiu ha rebut una assignació econòmica per part de la conselleria competent en matèria d'educació de la Generalitat Valenciana».  
  
Setzé. Recursos  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda pels centres privats concertats, potestativament en reposició, o plantejar directament un recurs contenciós administratiu en els terminis i davant dels òrgans que s'indica a continuació:  
a) El recurs de reposició haurà d'interposar-se davant del conseller d'Educació, Investigació, Cultura i Esport, en el termini d'un mes a comptar des de l'endemà de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació  
  
València, 22 de juliol de 2016.- El director general de Política Educativa: Jaume Fullana Mestre.